'Verbod op mediese fondse': Hospitale wag en kyk | Netwerk24
Deur Elvira Wood 19 November 2018 11:02
Die nuus dat senior amptenare in die regering voorgestel het mediese fondse word verbied wanneer Nasionale Gesondheidsversekering (NGV) in werking tree, blyk die sektor sprakeloos te laat.
Daar heers opnuut kommer oor die toekoms van mediese fondse in Suid-Afrika. Foto: Pixabay
Die Hospitaalvereniging van Suid-Afrika (Hasa) het by navraag gesê hy is nié gereed om kommentaar oor dié gerug te lewer nie.
Private hospitale sal baie ernstig geraak word indien mense nie meer mediese fondse mag hê nie.
Dit kom nadat Ismail Momoniat, waarnemende direkteur-generaal in die tesourie, verlede week dié voorstel kritiseer in 'n brief aan dr. Olive Shisana, die hoof van die "NGV-oorlogskamer" in die presidensie. Die brief is aan die media gelek.
Die nuutste weergawe van die voorgestelde NGV-wetsontwerp het glo 'n nuwe bepaling wat sê nóg siekefondse nóg "enige ander vrywillige versekering vir private gesondheidsorg" soos gapingsdekking sal enigiets mag dek wat deur die NGV aangebied word. Dit is om te sorg dat die NGV in sy doelstellings slaag en "fragmentering van gesondheidsfinansiering" te voorkom, luidens die nuwe weergawe.
Momoniat sê in sy brief: "Dié bepaling is onnodig in dié stadium en mense met mediese fondse en belastingbetalers sal dit as 'n ekstreme bedreiging vir die hele private gesondheidsektor ervaar."
Hy skryf dié bepaling sal 'n stortvloed van hofsake tot gevolg hê en beleggers in die gesondheidsektor afskrik.
Die brief is gedateer 9 November.
Dr. Aaron Motsoaledi, minister van gesondheid, het nog in Oktober op die Hasa se jaarlikse konferensie in Johannesburg gesê daar is geen plan om van private gesondheidsorg in Suid-Afrika ontslae te raak nie.
"Niemand beplan om private gesondheidsorg te vernietig nie. Daar bestaan nie so 'n plan nie."
Netwerk24 wag nog op kommentaar van mediese skemas.
Meer oor: Olive Shisana | Aaron Motsoaledi | Ismail Momoniat | Ngv | Mediese Fondse | Private Hospitale | Private Gesondheidsorg | Gesondheidsorg